Pueya rerejoquiaari pocoojonura puetunu jiyajinijiniojuanaa. Na jiyaniijianucua na 
iyaronuuquiaari nojori niishiriojonura taa pa miishiya maniniani. Pueyaracaanu 
niishiriojoriquiaria. Na nuhuaji, el 10 de diciembre de 1948 nayojo quiaariiri nojori 
niishiriojosano. Niya quiya puetunu na sequesanojuanaa. Cutara maninia na 
sequesano. 

Na nuhuaji rerejonaari na jiyaniijianucua sequequiaari cuaara naajioora nojori 
sequesano puetunu na pueyapueecuarajanaa tama na rupaajiniajaaj a. 
Sequereeri cuaara pacuura na naajiosano puetunu pueyajanaa jiitianura nojori 
naajiosano. Cuaara niishitiojoora puetunu pueyajanaa na sequesano. Cuaara 
niishitiojoora escuelasjinia, pueya rerejojuacajinianio. Jiyanohua sequequiaari 
cuaara niishitiojosaaria puetunu jiyacajiniajanaa. Tamonu jiya jaara tamaatia 
jiitiaa na pueya, naajaa, tii cuaara niishitiojosaariajuhua. 



PUETUNU PUEYAPUEECUARAJANAA NIYA NAAJIOSAAREE TAA 
PAMIISHIYANI 

Taricua pa Niishishano 

Paa niishiyani: puetunu pajaniyajanaa cartesano quiniu paniyani maninia pa 
quinuria. Paa maninia jiltiasano quiniu paniyani. Paa juhuajaniya quiniu paniyani. 
Maja pa miaquetoonu paniniu. Pocua naa quiri paa jaara rerequeteyaquirl 
tamasaca, paa jaara mariyata maninia miitioya puetunujuanaa. 
Paa niishiyani: pueya jaara jiyaniquiaari tamasaca pueya maja maninia miishiya 
juhua narta pueya, nojori jiyanohua sesa na miiquiaari. Maninia pueyari shiriiquirii 
na niishishacari taa naquiya miishariquiaa tamasaca pueya. Pueya jaara sesa 
niishiyajaa naa, maja pa naata quiniu maninia mijiria. Jiyocua pa quishacari, 
pajaniya juhuajaniya quiniu paniyani. Paa cartesano quiniu paniyapa sequenura 
casaa pa sequenu paniyani, pa shipininiapa tojiniuria taa pa niishiyani. Paa 
cartesano quiniu paniyani pa puerenuucuaji, pa miaajenuucuajinio. 



Paa niishiyani: pueya cuaara maninia jiitiasaaria maninia rootasanota pueya 

mariqui miaquetooreeri tamonu jaara sesa na jiitiaa, mariyata pueya jaara maja 

na naata na panishano masenu. 

Paa niishiyani: pueya cuaara jiyano<j,tioora tamonu jiyajinia quiniaa, juhuajaniya 

pa quiniuria jiyocua. 

Paa niishiyani: puetunu pajaniyajanaa pa rupuetoosano jiyacajinijinio tari 

naajloquiaari pa niishishano naatej: -Puetunu pueyanojuanaa mariyata maninia 

jiitiashiya. Maja rerequeteshiya tamonu. Maja jatashiya tamonu juhua najuhuana 

quijia. Maajipohua cuaara miishaaria maninia mariyata taa canuu maninia 

miishiyacuaani. Paa mariyata sequequiaari: -Pa poonijiore socua maninia pa 

quiniuria puetunujuanaa, socua casamiriacara pa quiniuriajuhua, socua 

cartesano pa quiniuriajuhuaj, 

Paa niishiyani: puetunu jiyaniijiajanaari pa rupuetoosano jiyacajinijinio sequeree 

na pueya niishitiojonutaniya pa sequesano nojori tojiniuria maninia, maja na 

soonuucuaji. 

Paa niishiyani: Noojiaqueya pueya niishiyaquishacari pa sequesano maja pa 

naata maninia miiniu puetunu pa sequesanojuanaa nio naajiojuajinia. 

Naaratej: 

Puetunu canaaj anaa canaa rerej osacari sequereeni: 

Nio canaa naaj iosanoori puetunu pueyapueecuarajanaa quiya puetunu 

jiyacajiniajanaa pueya niishiniuria taa pa jiitianu panishiyani. Puetunu pueyajanaa 

cuaara niishitiojoora narta pueya nojori tojiniuria nio. Maja na soonu. Nia 

numaama nia racatare canaa sequesano maninia nia niishitiojonura tamasaca. 

Jiyaniijianucua cuaara sequeera taa miishiyani na jiyajinia pueya tojiniuria canaa 

sequesano. Cuaara niishitiojosaaria puetunu na pueyajanaa, mariyata cante 

tamonu jiyajinia quiya na jiitiasano pueyajinijinio. Naarate canaa naa sequereeni: 

Sequesano 1 . 



Pueyano pa quishacari, puetunu pajaniyajanaa mariyata miishiya maninia, maja 
sooshiya tamonu. Puetunu pueyajanaari niishitiajaraca, jiuujiaaracanio pueyacua 
pa taraajenura. Naarate maninia pa jiyanootioore juhua pa tapueyocuaca. 

Sequesano 2. 

Puetunu pueyajanaa mariyata maninia miishiya taa canaa sequereeni. Maja 

rimiajata miishiya tamonu. Tahue na quishacari, naajaa. 

Tamueca na cuaqueyani, naajaa. Caya, maaji soj, naajaa. Tamaatia rupaaraca, 

naajaa. Taa na tojiya na Pueyasoni, naajaa. Cante tamaatia jiitianu paniyani, 

naajaa. 

Tamaatia na quiniu, naajaa. 

Tamonu pueyano na quishacari, naajaa. 

Panishano pueyano, soosano pueyano soj, naajaa. Casamiriaca, casamiijiu soj, 

naajaa. 

Jiyaniijia na que, poontijiotasusano na que, naajaa. Tamaatia na quishacari, 

naajaa. 

Mariyata puetunu maninia miishiyajanaa cante tamonu jiyajinijinio quiyani. Na 

jiya jaara tama na jiyaniijiaracajaaja, maninia. Na jiya jaara tamonu jiyajiniji 

jiitiasaaree, naajaa. Na jiya jaara shocotasaarucua miaquetoosacari, naajaa. 

Naacuajiti, taa na jiya quiyani, naajaa. Na camaru mariyata maninia miishiya taa 

canaa sequeyacuajaani nio naajiojuajiniani. 

Sequesano 3. 

Puetunu pueyajanaa cuaara rishiiria. Maja moshiya tamonu najuhuana. Puetunu 
pueyajanaa cuaara quiiria cartesano. Maja quiashiya tamonu pueya serura na 
quiniuria. Puetunu pueyajanaa cuaara juhuajaniya quiiria. Maja naquiya miishiya 
tamonu. 

Sequesano 4. 



Tamonu cuaara jiitiaaquiiria quiasano pueyano na serura. Maja poontijioshiya 
tamonu najuhuana. 

Sequesano 5. 

Maja saniniujiushiya tamonu naquiya na miishacarina sequenura juucua. 
Mariyata sesa miijia maja saniitioshiya puera naquiya na miishacari juhua nareja 
casaa. Maja sesa miishiya juhua sare. Pueyano, parta pueyano. 

Sequesano 6. 

Pueyano jaara tamonu jiyajinia rucuanejiya, teyuno jiyajinia na quiyani, naajaa, 
mariyata maninia miishiya taa canaa sequeyacuajaani. Tamonu jaara sesa na 
miirii, na camaru tonujusacari saniniujiunia niquiara, cuno cuaara tojiirianoo. 

Sequesano 7. 

Pueyano jaara sesa milshaaree, na naata saniniuj junia niquiara tonujunu sesa 
miiniaacuara. Pueyano jaara najuhuana quijia quirii, cante sesa miishaareni, 
naajaa. Puetunu pueyajanaa cuaara cojuasaaria maninia taa canaa 
sequeyacuajaani. 

Sequesano 8. 

Puetunu pueyajanaa naata saniniujiunia niquiara tonujunu tamonuucuara, 
tamonu jaara sesa na miirii. Saniniujiunia cuaara namiiria nera maninia na 
quiniuhuara. 

Sequesano 9. 

Maja quiashiya pueyano najuhuana, sesa na miyaquishacari. Maja 
nujuatejoshiya najuhuana. Maja taanuujushiya na jiyajiniji najuhuana. 

Sequesano 10. 



Pueyano jaara saquiriojotassaree, maja ritia saniitioshiya. Cuaara 
saniniujiushaaria narta pueya niquiara, saniniujiunia niishiniuria seetanutejanaa 
sesa miirii, maja soj. 

Sequesano 1 1 . 

1 . Pueyano jaara saquiriojotasaaree, cuno cuaara sequesaaria maninia 
miijia jaara saniniujiushiya jaatij ia. Na saniniuj iushacari cuaara 
nequesoreetasaaria suraatia, seetanujuanaa niishiniuria maninia, sesa 
soj. Maja najuhuana sequeshiya sesa pueyano. 

2. Maja saniitioshiya pueyano na miishanoocuaji, jiyaniijia sequesano 
quiyaquishacari na miishacari. Jiyaniijia naasucua na nuhuaji sequeya: - 
Maja naate pa miiniu. Saaja cante sesa miya jiyaniijia sequenu nuhuaji, 
nojuaja cutaraari saniitioshiya. Saaja saniitioshiya taa naajiosano quiya 
sesa na miishacari. Maja socua jiyanohua saniitioshiya taa rootasano 
quiya na miiniu nuhuaji. 

Sequesano 12. 

Juhuajaniya pa quishacari, maninia pa miishacari, maja pa taajeteshiya. Maja pa 
tapueyocuaca taajeteshiya. Maja tamonu pa tiajinia tiuquiniu najuhuana na 
taajetenura pajaniya. Maja pa sesacashiya najuhuana. Maja pa pohuatashiya 
sapojonuta pueya niquiara. Paa jaara naa sesa miishaareni, cuaara 
pohuatasaaria saniniujiunia pocua naminiuria. 

Sequesano 13. 

1. Cante na jiyajinia rucuanejonu paniyani, cuaara rucuanejoora. Naajuhuaj, 
na naata pacunu tee na paniyani. Maj a tarinitianishiya. 

2. Cante tamonu jiyajinia rucuanejonu paniyani, cuaara rucuanejoora. Na 
quianu panishacariuhua tama na jiyajiniajaaja, maja tarinitianishiya. 

Sequesano 14. 



1 . Cante naquiya miishaariquiaa na jiyajiniani, na naata tamonu jiyajinia 
pacunu juhuajaniya na quiniuria. 

2. Socua cante seetanujuanaa sesa miiriquiaa, cuno saniniujiushiya tama na 
jiyajiniajaaja. Maja na naata pacunu tamonu jiyajinia. 

Sequesano 15. 

1 . Puetunu pueyajanaa na naata na panishano jiya pueyanora quiniu. 

2. Maja Peru jiyajinia rasano najuhuana sequeshiya: -Maja Peruano 
quiajaniya. Naajaa, cante tamonu jiya pueyanora quiniu paniyani, na 
naata naa miiniutej. 

Sequesano 16. 

1 . Mashaja, niyacoo naata caminlu. Neyacarano, niquiurano jaara tamonu 
pueya quiya, naajaa. Jaara tamonu jiyajinijinio na quiniu, naajaa. Jaara 
tamaatia tojiya Pueyaso, naajaa. Cuaara camiiaria na panishacari. 
Naajuhuaj, na naata muerasuracara quiniu na panishacari. Maja 
tarinitianishiya. Caya, maaji mariyata maninia miishiya, mariyata 
cojuashiya sesa miishanoocuaji taa canaa sequeyacuajaani. Mariyata 
miishiya canaa sequesano pueya caminiu panishacari, camishano na 
quishacarinio, mariyata na cartesacari, jaara cartesaaree. 

2. Cuaara camiiria na panishacari saaja. Caya panishacari, mariyata maaji 
panishacari. Maja camitishiya tamonu na paniyaquishacari. 

3. Puetunu jiyajiniajanaa quiya queraatia tapueyocuaca. Tapueyocuaca jaara 
maninia quiya puetunu jiyajiniajanaa, pa jiya cutara maninia quiniutianiya. 
Naarate tapueyocuaca cojuashiya. Jiyaniijia cuaara cojuaara camishano 
pueya maninia nojori quiniuria na muerasuta. 

Sequesano 17. 



1 . Cante jiya camarnu quiyani, maninia. Cante tamajaaja jiitianu paniya na 
jiyani, maninia. Cante narta pueyata na jiya jiitianu paniyani, maninia. 

2. Maja pueyano jiya riutiocosiiiya nocuaji najuhuana. 

Sequesano 18. 

Puetunu pueyajanaa na naata niishiriojonu taa na paniyani. IVIaja miitishiya sesa 
na miiniu na jiyanishano. IVIaja tarinitianishiya na miiniuucuaji na jiyanishano 
maninia na miiniu. Naacuajiti cuaara tojitishiiria Pueyaso taa na nilshiyani. 
Pueyano jaara sequeya: -Maja cua niishiniu quiriquiaa. Janiya sesa tojiriquiaa 
Pueyasoni, cuno na naata cartenu tari na niishishano tamaatia na tojiniuria 
Pueyaso taa na paniyani. Cuaara cartesaaria pueya na Pueyaso panishano na 
miiniuria tamajaaja, na tapueyocuacatanio. Maja tarnitianishiya na 
niishitiojosacari pueya niquiara, na secojosacari Pueyasonio, na rerej osacarinio, 
na jaaquejosacarinio. 

Sequesano 19. 

Puetunu pueyajanaa na naata niishiriojonu taa na paniyani. Na naata pohuatanu 
na niishishano. Maja taajeteshiya. Maja sanaajatashiya. Na naata socua 
niishishano masenu tiji socua niishishano quiyani. Mariyata na naata na pacunu 
socua pueya niquiara taa na paniyani; naajioneequeta, radiota, pocuanuta, 
naajaa. Na naata na niishiniu panishano masenu tamonu jiyajiniji. Mariyata na 
naata na pohuatanu panishano pohuatanu tamonu jiyacajiniara. 

Sequesano 20. 

1 . Pa naata rerejonu pa tapueyocuacata juhuajaniya pa quishacari. Pa naata 
rupuetoonu canta pa paniyani. 

2. Cante maja tamonu maapue tapueyocuacara quiniu paniyani, cuno maja 
rupueteshiya na paniyaqulshacari. 

Sequesano 21. 



1 . Pa jiya jiyaniijia pa saquiriojosacari, puetunu pueyajanaa cuaara naajioora 
cante na paniyani jiyaniijiara jyatesocoriquiano. Naa niishishante teyanote 
socua pueya panishanoni. Socua panishano jiyateshiya jiyaniijiara. Pueya 
cuaara naajioora na jiyaniijiaacuara na sequenura manina na jiitianura 
pajaniya. 

2. Pa jiya jiitiasano casami pueyara, puetunu pajaniyarajanaa quiya. Maja 
jatashiya tamonu. 

3. Pueya panishano pueya cuaara jiyatesaaria jiyaniijianucuara. Jiyaniij 
ianucua cuaara saquiriojosaaria sequeyarucua. Maja panishano 
pueyaracanu tamonu jiitianura pajaniya. Na nuhuaji pueya cuaara 
saquiriojonuhuara socua nojuaja, tamonu soj, cante socua panishanoni pa 
jiyaniijiara. Jiyaniij iara saquiriojonura, pueya cuaara naajioora jiyasohuaja 
cante na paniyani, paa mariqui puerereeri sequenura pueya niquiara. 

Sequesano 22. 

Puetunu parta pueyajanaa cuaara jiitiasaaria maninia, juhuajaniya quijiara pa 
quiniuria, niishijiara pa quiniurianio, maja najuhuana quijiara paquiniuria. Naarate 
puetunu jiyajiniajanaa cuaara miishaaria maninia na pueyara taa na naatani. 
Naacuajitij, cante maja na naata na panishano masenu tamajaaja, na jiyaniijia 
cuaara niquitiora na panishano jaara na naata na niquitionu. Tamasaca jiyaca 
cuaara cumaquiiria casamiijiu jiyajinia quiniaa. 

Sequesano 23. 

1. Cante poonijionu paniyani, cuaara poontijiosaaria. Pueya cuaara 

saquiriojoora tamajaaja canra na poonijionu paniyani. Poontijiona cuaara 
jiitiaara maninia na poontijiosano pueya. Maja poontijioshiya tii naquiya 
miishaanutaniya. Cuaara poontijiosaaria puetunu pueyajanaa na 
panishano na masenura. 



2. Puetunu poontijiosanojuanaa cuaara niquitiosaaria mariyata, pueya jaara 
mariyata miiriquiaa. Maja socua shiitianiyojua niquitioshiya tamonu naj 
uhuana. 

3. Puetunu poontijiosanaajanaa cuaara niquitiosaaria taricuaja na 
tapueyocuaca panishanona masenura juhuajaniya na quiniuria. Jiyaniijia 
cuaara niquiiria cante maja na naata na panishano masenu na 
poonijiosano samijiniji. 

4. Poontijiosanaa na naata narta tapueyocuaca rupuetoonu na camaru nojori 
sequenura jatiqui, na tojitiniuria na sequenu na panishano. 

Sequesano 24. 

Poontijiona cuaara samaateniiria na pueya. Maja poontijioshiya pueya juuca, 
niucuanio. Puetunu marijiarajanaa poontij iosanaa tarnitianishiya nojori 
camuenujunura una semana, socua naasucua, nareja naquiniuria. Jiyacari na 
poonijiyaquishacari inti niquitioshiya mariyata, na panishano na masenura. 

Sequesano 25. 

1. Puetunu poonijionaa cuaara niquitiosaaria taricuaja na panishano na 
masenura, maninia na quiniuria na tapueyocuacata. Naacuajiti na naata 
jiitianu na miajajau, na toqueyanio, na tianio, na narajotajanio, socua na 
panishanonio. Nera pueyaracaanu racatashiyajuhua shiitianiyojua intis 
maninia na quiniuriaja na poonijiyaquishacari, cusosu na quishacarinio, 
maja na naata na poonijiosacarinio, necocua mashiquio quishacarinio. 
Mariyata racatashiya nera niquitiosocoriquiano jaara maja na naata 
poonijionu quiniu, tama casaaranio. 

2. Socua maninia cojuashiya maaji mueyaraca na quishacari, manajaraca na 
quishacarijiuhya. Puetunu naatujoorijianaa cuaara jiitiasaaria maninia. 
Cante queyaraca, cante saa maaji rasanojua, naajaa, mariyata maninia 
cojuashiya. 



Sequesano 26. 

1. Cante serojonu niishiniu paniyani, cuaara niishitiojosaaria. Maja intis na 
niquitionu na serojotenu sami primariajinia. Puetunu naatujoorijianaa 
serojoteshiya. Cante socua niishiniu paniyani primaria nuhuaji, cuaara 
tiuquitiaara tamonu escuelajinia tii na niishiniu panishano niishitiojoshiyani. 
Tiuquitishiya puetunu pueyajanaa, na panishacari. Pueyano jaara 
queraatia niishiya socua nilshitiojosaanutaniya. 

2. Niishitiojonaa cuaara niishitiojoora na muerasu maninia pueyara nojori 
quiniuria, maja saaja naserojonura. Niishitiojoshiya maja pueya na 
rerequetenura, maja sesa na miiniuria, nio naajiojuajinia. rootasano na 
tojiniuriajuhuaj. Cuaara niishitiojoora puetunu pueyajanaa maninia 
rupuetoonura, maninia j iuuj iaatioonura, maninia tarajanura tamasaca 
pueya, tahue tamonu jiyajinijinio, mariyata cante maja Pueyaso tojiniu taa 
pa tojiquiaa Pueyasocuani. Cuaara niishitiojoorajuhua maninia pa 
rupuetoosano jiyaca pa cumaquiniuria juhuajaniya pa quiniuria. IVIaja pa 
miaquetoonura. 

3. Naatujoori queya na naata saquiriojonu teyano escuelate socua maninia 
na muerasura, na muerasu cuaara niishitiojosaaria taa na queya paniyani. 

Sequesano 27. 

1 . IVIaja juhua taanuujusaanura jiyateshiya pueyano narta pueyata 
rerejonuucuaji shuquiriaatia pa quishacari. Maninia casaa jaara quiri 
pueyara, cuaara quiiria puetunu pueyarajanaa shuquiriaatia pa quiniuria 
puetunu maniniajanaa. Maja jatashiya tamonu najuhuanaj. 

2. Pueya jaara quiarl casaa shipiniri, tama na niishiriojosanojuaaja naajioree 
soj, casaa naariijiuhuaj, tamonu cuaara sequeyaquiiria: -Cua shipinishano. 
Janiya na camaru. Tamonu cuaara nohuaseyaquiiria na camaru 
niishishano tamajaaja na pacunura intisra. Na camarujuaaja cuaara 
niquitiosaaria intis na niishishanoocuara. Nohuasejojua saniitioshiya. 



Sequesano 28. 

Puetunu pueyajanaa cuaara jiitiasaaria maninia, shuquiriaatia pa quiniuria 
puetunu maniniajanaa taa canaa sequeyacuajaani nio naajiojuajiniani. 

Sequesano 29. 

1. Puetunu pueyajanaa cuaara miiria na niishishano, maninia na tiacajinia 
quiniaa quiniuria. Saa pa miishacari puetunu pa niisiiishanojuanaa pocua 
socua maninia pueyara quirini. 

2. Pueya cuaara miiria puetunu na miiniu panishanojuanaa. Nareja maja pa 
tojiyaquiniu pa jiyaniijia rootasano, paa mariqui taajetereeri parta pueya. 
Na rootasano quiya parta pueya cojuasaanura sesa na miiniuucuaji 
tamonu. Na rootasano mariyata niishitiojiya pajaniya maja sesa miijia pa 
quiniuria, mariyata juhuajaniya pa quiniuria jatiqui puetunu 
pueyatajiniajanaa, mariyata socua maninia puetunu pueya quiniuriajanaa, 
maja saaja seca pueyaja shuquiriaatia quiniuria. 

3. Naajuhuaj, pa miisliacari pa miiniu panishano, maja pa niyajetanu canaa 
rootasano nio naajiojuajinia pa rupuetoosano jiyaca pueya maninia 
quiniuria puetunuj uanaa. 

Sequesano 30. 

Maja capa serojoshiya canaa sequesano nio naajiojuajinia. Cante jiyaniya na 
naata nocuaji patanu canaa sequesano, cuno sesa niishiya canaa sequesano. 
Naarate tamonu jiyaniijianucua, tamonu maapuejuhuaj, tamonu pueyanio, nojori 
cuaara cojuaara capa niishiniuucuaji canaa sequesano. Maja miisiiiya sesa. 
Puetunu canaa sequesanojuanaa naajiosaaquiaari maninia pa miitioonura, 
juhuajaniya pa quiniuria jiyocua. 



